Аслъэн Алий я дзыхь ирагъэз
Иджыблагъэ Черкесск къалэ щекIуэкIащ Къэрэшей-Шэрджэс Республикэм щылажьэ Адыгэ Хасэм и зи чэзу съездыр.
Зэхуэсым хэтащ КъШР-м и Правительствэм и Уна-фэщI Уэз Аслъэн, лэжьыгъэмрэ социальнэ зыужьыныгъэмкIэ и министр КIэм Мурадин, КъШР-м Лъэпкъ IуэхухэмкIэ, цIыхубэ коммуникацэхэмрэ печатымкIэ и министерствэм и IэщIагъэлI КIыщмахуэ Мадинэ, КъШР-м ЮстицэмкIэ и министерствэм и лIыкIуэ Боташев Заур, Черкесск къалэм, адыгэ къуажэхэм щыIэ Хасэ къудамэхэм я лIыкIуэхэр, нэгъуэщIхэри.
ЗэIущIэр къыщызэIуихым Адыгэ Хасэм и Советым и тхьэмадэ Аслъэн Алий абы къекIуэлIахэр щигъэгъуэзащ я лэжьыгъэр зытраухуэну Iуэхугъуэхэм.
— ЛъэIу тхылъ ятхыу Адыгэ Хасэм къыхыхьауэ нобэкIэ цIыху 405-рэ хэтщ. Мы съездым хэтыну нэрыбгэ 78-рэ дгъэбелджылащ. Абыхэм ящыщу нэрыбгэ 64-р къекIуэлIащ. Ар къэкIуэн хуеям и ныкъуэм нэхърэ куэдкIэ нэхъыбэщи, съездым къихь сыт хуэдэ унафэми къару иIэнущ, — жиIащ Аслъэн Алий.
Апхуэдэу ар къытеувыIащ Адыгэ Хасэр нэхъыщхьэу зэлэжьын хуей лъэныкъуэхэм, къызэщIиубыдэ къалэнхэм, абы лъэпкъым дежкIэ иIэ мыхьэнэм.
ЗэIущIэм кърихьэлIахэр нэхъыщхьэу зыхэплъа Iуэхухэм ящыщщ Шэрджэс Адыгэ Хасэм и тхьэмадэ Шэрджэс Мухьэмэд и къалэнхэр зэрызыщхьэщихыр. Абы и пIэкIэ хасэ тхьэмадэу ягъэувыну къагъэлъэгъуар Дер Вячеславти, нэхъ щIалэхэм гъуэгу иратмэ зэрынэхъ фIэкъабылыр, езыри сыт щыгъуи адыгэ Iуэхур ипэкIэ гъэкIуэтэнымкIэ сэбэп зэрыхъунур жиIэри, зыщхьэщихащ.
Хасэм и тхьэмадэ IэнатIэм пэрыувэну етIуанэу къагъэлъэгъуа Аслъэн Алий папщIэ съездым къекIуэлIахэм Iэ яIэтащ. Тхьэмадэр хаха нэужь, абы и къуэдзэу ягъэпсащ АфIэунэ Исмэхьил, Хасэм и Советым хагъэхьэнухэр ягъэбелджылащ, унафэщIу Теркъул Мухьэмэд хахащ, абы и къуэдзэщ Астэжь Айшэт. КъэпщытакIуэ комиссэм хэтынухэмкIи а махуэм зэгурыIуащ.
ЗэIущIэм щыхэплъащ Адэмокъуэ Елбэрд езым и жэрдэмкIэ Адыгэ Хасэм хэкIыжыну зэрыхуейм икIи IэIэткIэ даIыгъащ.
ЩОХЪУЖЬ Лусанэ. Черкесск къалэ
